
Miquel Joan i Escrihuela (Tavernes 1951). Ha exercit de mestre a Benifairó i Tavernes. A la dècada del 1980, va tre- 
ballar en TICE (Institut Ciències de l’Educació) de la Universitat de València en la preparació i desenvolupament dels 
cursos de reciclatge de valencià per al professorat. 

És coautor dels llibres de text per a l’ensenyament de la llengua Terra, Llavor i Fruit i de la col·lecció de materials cu- 
rriculars per a l’ensenyament del valencià a l’Educació Primària de l’Editorial Bruno. 

Com a periodista, va ser col·laborador de “Ràdio Gandia” (la SER) i des del 1987 del diari “Levante-EMV”. És autor 
de centenars d’articles de temàtica històrica i cultural sobre la Valldigna en publicacions comarcals i locals. L’any 2000 
va publicar el llibre El Reial Monestir de Santa Maria de Valldigna. Història i guia visual , i ara El castell de Marinyén. 


“El text dl El castell de Marinyén s’ajusta ben bé a la descripció històrica i de les imatges, amb un llenguatge molt acurat 
i intel·ligible per a qualsevol persona i, fins i tot, en molts passatges, et fa anar a necessitar-ne més. La idea d'introduir 
els tècnics en el text, li dóna un major grau de solidesa i m'atreviria a dir de trascendència. 

De les imatges no cal parlar: insuperables. Es nota que M. Joan coneix el castell pam a pam, i això només ho podem 
dir aquells que hem pujat moltes vegades. Ara en podem gaudir de la seua visió en qualsevol moment, doncs el tindrem 
a casa i a mà. 

La persona que prenga com a guia El castell de Marinyén quan el visite, o bé el llegesca abans d’anar a visitar-lo, ho 
podrà fer perfectament: allò que realment té interès en el monument està molt ben descrit, visualment i amb lletra. 

Les imatges generals del castell i del paisatge donen una idea clara de l'entorn i de la seua misió. Les imatge finals fan 
veure al lector com era, les parts descrites amb anterioritat, on estava situat i com deurien de ser els castells de roca, 
fugint així de la irrealitat que solem tenir quan es parla del castell”. 


Rafel Campos 

Presentació 


L’Ajuntament de Benifairó de la Valldigna és conscient i vol re- 
cordar que enguany fa 400 anys que els moriscos, els pobladors més 
antics de la nostra localitat i als quals devem el nom que té, foren 
expulsat de les seues cases i terres. L’Ajuntament, dins de les seues 
possibilitats, ha volgut retre un homenatge a aquells homes i dones 
que, amb el seu treball i esforç durant segles, crearen els fonaments 
de la nostra localitat i també de la Valldigna fins aconseguir un te- 
rritori de fraternitat i tolerància. 

És en aquesta línea que a principi d’any ja patrocinàrem l’edició 
del llibre Els últims moriscos de Benifairó de la Valldigna , un volum 
que recull l’estudi de les cases de la nostra localitat i llurs pobladors 
pocs dies abans de la seua expulsió. Poc després ens vam plantejar 
la possibilitat de publicar un volum monogràfic que posarà al dia, 
tant des del punt de vista històric com monumental, tota la infor- 
mació coneguda sobre el castell de Marinyén, l’element aglutina- 
dor del territori que era conegut amb el nom de la vall d’Alfàndec 
abans de l’arribada del rei Jaume I. 

L’objectiu amb la publicació d’aquest llibre és oferir a Benifairó i 
a la Valldigna una detallada ressenya sobre el castell, l’edifici histò- 
ric i monumental més emblemàtic del nostre terme municipal. Un 
objectiu que s’adiu ben bé amb el futur desenvolupament del Pla 
Director, que ha de recuperar i posar en valor el monument. 

El projecte i la possibilitat de dur-lo endavant li ho vàrem comen- 
tar a Miquel Joan, persona que a més de conèixer bé la història de 
la Valldigna està molt vinculada a la nostra localitat, on va ser du- 
rant molts anys mestre i director del nostre col·legi públic. El pro- 
jecte va ser acollit per l’autor amb gran estima i interès. El llibre que 
ara teniu a les mans és el fruit d’hores de dedicació i visites al cas- 
tell per obtindré ’n les millors imatges. És també un compendi acla- 
ridor sobre el món àrab a la Valldigna i divulgador de la història del 
nostre “Castell de la Reina Mora”. 


-< Vista general des del Camí del Castell 


Cal dir també, per entendre el procés i la tasca realitzada, que la 
proposta inicial de l’ajuntament contemplava l’edició d’un llibret 
de 36 pàgines, amb la qual cosa enteníem que l’objectiu estaria as- 
solit. El treball de Miquel Joan ha estat en aquest aspecte modèlic, 
ampli, divers i fructífer, i s’ha plasmat en un volum de 84 pàgines a 
tot color que, sincerament crec, ultrapassa en molt el que havíem 
pensat. La qualitat de l’obra feta ens ompli de satisfacció, tant als 
membres de la corporació com a mi personalment com alcalde. 

L’objectiu que es va marcar l’Ajuntament de Benifairó pensem 
que està aconseguit: recuperar una part de la nostra història, donar 
a conèixer el nostre monument i homenatjar els nostres avantpas- 
sats, aquells que el rei Felip III mitjançant un decret signat a l’Alcà- 
zar de Segòvia, expulsava de l’antic Regne de València. 

Era el 23 de setembre del 1609, ara en fa 400 anys, quan es conei- 
xia el decret a València i es confirmava l’expulsió dels moriscos amb 
la qualificació d’heretges, apòstates i traïdors. El rei afirmava que era 
clement, no els condemnava a mort i no els confiscava els béns, però 
els donava un termini de tres dies per a embarcar-se cap a Àfrica. 

Unes 1 12.000 persones van ser expulsades de les comarques valen- 
cianes per la senzilla raó de parlar una altra llengua, tindré uns altres 
costums i adorar a Déu de forma distinta. Era un 30 % de la pobla- 
ció valenciana d’aleshores i, com a conseqüència, va haver-hi una pèr- 
dua demogràfica i econòmica terrible de la qual les terres valencianes 
no es van recuperar fins un segle després. 

Finalment, l’Ajuntament de Benifairó agraeix l’ajut econòmic de 
l’Àrea de Cultura de la Diputació i de les dos conselleries de Cultu- 
ra i Esport i d’Educació de la Generalitat, així com a les entitats “Co- 
siva” i “La Caixa” en l’edició d’aquest llibre. 


Jesús Ferrando i Peris 

Alcalde de Benifairó de la Valldigna 

PÒRTIC 


És per a mi una satisfacció presentar aquest estudi de Miquel Joan 
sobre una de les construccions valldignenques més emblemàtiques, 
estimades i sentides com a pròpies pels seus veïns. I no sols perquè 
l’autor siga un amic, company en la tasca docent, i un enamorat de 
la nostra cultura, sinó perquè, a més, amb aquest treball contribueix 
a allò que molts reivindiquem: la recuperació, la divulgació i, per ai- 
xò mateix, la conservació del nostre patrimoni. Després dels esfor- 
ços dels darrers anys, aquesta publicació hi contribueix dignament. 

L’estudi, elaborat amb cura, es presenta ben estructurat i editat. No 
se centra sols en el conjunt monumental, fet habitual en aquest tipus 
de publicacions: incorpora aspectes complementaris que contribuei- 
xen a enriquir el resultat final. Per posar un exemple, planteja, de bell 
antuvi, una suggestiva hipòtesi sobre l’origen del castell. No és el mo- 
ment d’exposar-la ací, però sí d’advertir que sols la formula després 
d’haver sintetitzat les investigacions enllestides fins ara i d’haver cop- 
sat l’opinió dels arqueòlegs que han prospectat la zona. Aquesta me- 
todologia permet destacar un tret característic de la tasca de Miquel 
Joan: la combinació del rigor científic i la divulgació, aquesta darrera 
aconseguida mitjançant una magnífica exposició didàctica. 

Des dels apel·latius del castell i dels conflictes que va haver de su- 
portar a les reiterades reconstruccions que permeteren la seua reha- 
bilitació, des de les exaccions que implicava el seu manteniment a les 
funcions que acomplia (de refugi en temps convulsos, de presó per 
als convictes de delictes greus)..., tot allò que ompli fulls i més fulls 
de les fonts arxivístiques i de la bibliografia publicada, tot figura re- 
copilat, analitzat i actualitzat en aquesta síntesi. Més encara, apareix 
inserit en el seu context històric, tasca en absolut escadussera. 

No és la primera vegada que Miquel Joan trau a la llum un treball 
divulgatiu en format fotogràfic. Tots recordem la seua guia visual 
sobre el Reial Monestir de Santa Maria de Valldigna. En aquesta 
ocasió, a través d’un testimoni gràfic de gran qualitat, ens acosta a 
l’evolució del castell d’Alfàndec, ens mostra com és en l’actualitat i 
ens suggereix com hauria sigut segles enrere. 


El castell a poqueta nit 


El llibre comença amb la ubicació dels espais i les estructures ar- 
quitectòniques del conjunt monumental, fet que per a la majoria 
dels lectors -inclosos aquells que coneixien prèviament l’indret- 
esdevé una eina bàsica a l’hora d’entendre la informació aportada. 
A continuació, detalla les tècniques constructives emprades i, final- 
ment, ens aproxima -des d’una perspectiva arquitectònica, històri- 
ca i funcional- a les dependències verificades arqueològicament. 

Malgrat que la descripció hi arriba a recrear una visita gairebé 
virtual, degut al deficient estat material de les construccions, in- 
corpora una notable dosi de conjectures. No podia ser d’una altra 
manera en tractar-se d’un estudi que es fa ressò de les prevencions 
plantejades pels arqueòlegs a l’hora de proposar determinades teo- 
ries, si més no, fins que no s’hi constaten mitjançant excavacions 
sistemàtiques. És per això que, en alguns apartats, el text apareix 
redactat en condicional i farcit d’hipòtesis. Aquesta precaució 
constitueix, sens dubte, un element que corrobora el caràcter rigo- 
rós del treball. 

Finalment, remarcaré que el llibre ultrapassa l’escala local, té vo- 
cació de ser valldignenc. I no sols perquè el castell de la Reina Mo- 
ra siga un referent per a tots nosaltres -i no únicament per als 
benifaironers-, sinó perquè l’estudi es complementa amb l’anàlisi 
de la resta de construccions de vigilància presents a la Valldigna (els 
Castellets i la Torre de Guaita, a Tavernes) i, per tal d’arrodonir el 
significat de l’empremta musulmana al nostre territori, amb la de 
l’antiga mesquita de Xara, a Simat. 

Miquel Joan es mou indefugiblement en un espai carregat d’his- 
tòria, la Valldigna, que és el seu i és el nostre. Deixant de banda la 
meua felicitació més sincera a l’autor, no vull deixar passar l’avinen- 
tesa per a encoratjar, una vegada més, altres investigadors a conti- 
nuar la seua tasca. 


Antoni F. Grau Escrihuela 

Tavernes de la Valldigna, tardor de 2009 

El marc geogràfic 


La Valldigna s’ubica al cor de les denominades Comarques Cen- 
trals del País Valencià. El territori històric de l’antiga senyoria cis- 
tercenca està ocupat pels termes municipals de Barx, Benifairó, 
Simat i Tavernes i, geogràficament, està format per la unió de dues 
valls, la denominada Pla de Barx, més elevada i on s’ubica la pobla- 
ció del mateix nom, i la Valldigna que podríem qualificar del pla, 
on trobem les altres tres poblacions. 

En conjunt, és un territori en forma de gran ferradura que s’obri 
a la mar on trobem extenses platges de daurada arena i aigües clares i 
netes en el terme de Tavernes. Orientada d’oest a est, la Valldigna es- 
ta accidentadaper un conjunt de serralades i contraforts entre les 
quals cal esmentar la Serra de les Agulles i Corbera, al nord, i el mas- 
sís del Mondúver al sud. 


La configuració orogràfica li dóna característiques especials i per- 
met conjugar un territori amb un conjunt de trets específics, una 
perfecta combinació de pla i de muntanya, de gran valor ecològic i 
paisatgístic, que es potencia per un clima mediterrani suau, un poc 
més fresc a Barx. L’elevada pluviometria, amb valors anuals entre 
800 i 900 mm. segons les zones, es manifesta en multitud de fonts, 
cas de la Font Gran i la Fontarda, a Simat; el Clot de la Font a Ta- 
vernes o la Puigmola i la Drova a Barx. Llurs aigües sumades a les 
del riu Vaca permeten el reg de atapeïts horts de tarongers. 

La Valldigna, geològicament parlant, es troba en la zona de tran- 
sició Ibérico-Bética que s’estén per les serres de Corbera, les Agu- 
lles, la vall d’Aigües Vives, la Murta i Tavernes (Ibèric) i el domo de 
Xeraco i Marxuquera (Bètic). 



El Clot de la Font 


Vista general de la Valldigna del pla 

El sud de la Valldigna està accidentat pel Massís del Mondúver i 
els seus estreps, unes muntanyes influenciades pel sistema Bètic, 
amb predomini de calcàries i dolomies formades en una mar poc 
profunda fa més de 60 milions d’anys. Una de les estructures bàsi- 
ques és l’anticlinal circular, en forma de mitja taronja, localitzat a 
l’oest de Xeraco i amb nucli a la Barcella, que presenta plecs sense 
cap direcció preferent de plegament. 

Allí trobem la unió de les fractures que segueixen la direcció sud 
de la Bètica amb unes altres que podem assimilar a la Ibèrica en di- 
rigir-se al nord. La falla de Pinet acaba amb les alineacions ibèri- 
ques i al oest i sud de la mateixa tot el domini estructural és bètic. 

El sud de la Valldigna pertany a aquesta zona de falles, unes es- 
tructures geològiques que, en ser més fàcils d’erosionar per l’aigua, 
faciliten la formació de barrancs. 

Es ací on s’aixeca el castell de Marinyén, al damunt del turó que 
emmarquen dos dels molts barrancs que abaixen cap al pla des del 
Massís del Mondúver. Les runes s’escampen pel cim de la lloma cò- 
nica de 250 metres d’alçada que cenyeixen els barrancs del Rabo- 
ser, al nord, i el denominat “del Castell”, al sud i a l’est, un con de 
dejecció retocat per l’acció de l’home en conrear la terra. Els dos ba- 
rrancs són tributaris del riu Vaca i presenten una conca curta, estre- 
ta i poc ramificada, amb una vegetació de formacions xèriques, 
brolles i màquies esclerofil·les i pineda quan apareix l’arbrat. 

El lloc és de gran bellesa i d’un innegable valor paisatgístic. El cim 
del castell és una immillorable talaia per gaudir del panorama dels 
termes de Simat i Benifairó de la Valldigna. 

El canonge Roc Chabàs, després d’una visita al monestir de Si- 
mat i al castell, publicava a la revista “El Archivo” en 1889: “Des de 
dalt del castell hom gaudeix d'un magnífic panorama. Enfront la 
muntanya del Toro amb la seua celebre sima i als peus Simat amb les 
seus fonts Major i Menor, que donen cabdal al riu que fertilitza aques- 
ta vall. Al costat de Simat el celebre monestir cistercenc de Valldigna 
i, a la nostra esquerra, un poc després, lérmita de Santa Anna i el des- 


-< El barranc “del Castell’ 


poblat morisc de Xara. A la nostra dreta Benifairó enmig de verds ta- 
rongers i davall nostre, apoques passes del Castell, les ruïnes dAlfu - 
rell. Un poc més a la dreta de Simat, el Portixol...” 

Roc Chabàs ens ha llegat la primera fotografia del castell de Ma- 
rinyén. Acompanyat de F. Mestre, la vam localitzar i copiar de l’ori- 
ginal de l’arxiu de la catedral de València, a més d’altres fotografies 
del monestir entre elles la del baldaquí. Això va ser possible gràcies 
a l’aleshores arxiver Ramon Fita, mossèn que havia estat de la pa- 
rròquia de Sant Josep de Tavernes. La fotografia ens ofereix una vis- 
ta de la porta de l’albacar, no massa distinta de l’actual i on només 
és diferent el grau d’enrunament de part de la torre i de la porta. 



Porta de l’Albacar tal com la va vore Roc Chabàs 

El mot Marinyén 


L’home ha sentit sempre especial predilecció per la Valldigna. Ho 
demostra la presència humana des de la més remota antiguitat: a la 
Cova de Bolomor, un dels més importants jaciments paleolítics eu- 
ropeus, trobem restes de la seua activitat en foguers de més de 
200.000 anys i en les troballes d’ossos humans (un parietal i quei- 
xals) d’uns 130.000 anys, els més antics de les terres valencianes. 

El castell de Marinyén va unit a aquesta presència humana a la Vall- 
digna des de l’alba de la Humanitat. L’edificació presenta els trets 
característics d’una fundació islàmica, però no hem d’oblidar els in- 
dicis que parlen d’un possible assentament romà a les rodalies. La 
troballa de bastant restes de tegulae, fragments de vidre, dolia i àm- 
fores Dressel barrejades amb ossos humans al Pla del Castell apun- 
ten a la hipotètica existència en la zona d’una vila amb necròpolis. 

L’arqueòloga Maria Isabel Escrivà, que ha estudiat les restes, no 
les descarta com a producte d’alguna aportació de terra als camps 
atés la concentració de material en un àrea reduïda i molt concreta. 


No obstant, ens ha confirmat, d’acord amb les manifestacions dels 
propietaris dels camps, que la terra aportada procedia de llocs no 
gaire allunyats, no més enllà d’uns centenars de metres. 

També al vessant nord de la muntanya del castell, s’hi va trobar 
un nummus, moneda en bronze que cal datar per les característi- 
ques del segle IV. L’anvers l’ocupa el rostre de l’emperador Cons- 
tantí mirant a la dreta i la inscripció: IMP CONSTANTINUS P.F. 
AUG i al revers, més deteriorat, hi ha un figura central dempeus, 
segurament amb una llança a la mà, i les paraules IOVI CONSER- 
VATORI AUG i una marca de la seca de Roma. 

Vicente Grau Bono, al llibre Topologia mèdica de Tabernes de 
Valldigna{\921 ), escriu que al terme de Benifairó hi ha el castell 
de la Reina Mora “on el savi escolapi P. Leandro Calvo va descobrir 
els fonaments d'una edificació romana , entre les altres , sarraïnes ”. 
Una notícia que obri la porta a la polèmica sobre l’existència o no 
d’edificacions a la lloma abans de l’arribada islàmica. 



Troballa arqueològica de restes romanes a la zona del castell 

Calen estudis i excavacions “in situ” per poder confirmar-hi bé 
l’existència d’una edificació romana, encara que fos petita, o bé, que 
els fonaments de l’edificació romana, dels quals parla V. Grau Bo- 
no, no foren elements reutilitzats pels musulmans. Indicarem que 
els treballs arqueològics realitzats al castell de Marinyén a finals del 
2006 van localitzar restes de ceràmica romana. 

Per a més informació sobre Marinyén com a nom apel·latiu del 
castell cal dir que, a l’estudi redactat per Ferran Garcia- Oliver a pe- 
tició de l’ajuntament de Benifairó, l’autor recorda que Pierre Gui- 
chard indica registres toponímics diferents per als habitants de la 
plana i els d’altura a les terres valencianes. 

I diu que en el primer cas corresponen a nomenclatures aràbi- 
gues, i més en concret berbers, reflectides en els nombrosos “ beni ” 
escampats arreu del País Valencià: Beniopa, Benivaire ... Benifairó. 
En el segon cas ens trobaríem amb noms prearàbics com Bocairent, 
Bairén... i ací, a la Valldigna, el de Marinyén. 

F. Garcia- Oliver conclou que “el nom de Marinyén no el portaren 
els conqueridors catalans; tampoc , òbviament, era una creació islàmi- 
ca, perquè som al davant d’una desidència llatina sense cap mena de 
dubte. Marinyén ja identificaria un lloc d’altura, segurament fortifi- 
cat, durant temps encara més reculats”. 

El mot Marinyén, destaca l’estudi, reapareix amb la conquesta i co- 
lonització del segle XIII i és habitual emprar “castell de la vall dAl- 
fàndec de Marinyén”, o la versió en llatí “castrum vallis Alfandech de 
Marinyén” As documents de la Cancelleria on, fins i tot, es conserva 
a efectes oficials. Així, l’abat Rull en nomenar Fra Jaume Campos 
alcaid del castell afirma lliurar “lo castell... apellat de Marinyén”. 

També el catedràtic de Geografia de la Universitat de València, 
V. Rosselló Verger, indica que és llatí: “l’antropònim “Maranyent 
(Alz, cf. Marinyent) de MARANIANAVS... marcat per una llarga 
evolució del sufix -anu, esdevingut - en per influencia de la imela arà- 
biga i -entper analogia catalana”. Encara que no es referesca al nos- 
tre castell el topònim és el mateix. 





,-yv- 


i : j) ' 

V •* 

V 

\ * 1 

\ T i 



w 


2 cm. 


Nummus. Segle IV d.C. (Castell) 



Nummus. Segle IV d.C. (Bolomor) 



Sesterci. Segle III d.C. (Ombria) 


Fotografies cedides per Maria Isabel Escrivà Chover 

El castell de Marinyén i les primeres estructures socio-econòmiques de la Valldigna 


Poques, molt poques notícies escrites de la vall d’Alfàndec, l’ac- 
tual Valldigna, tenim fins a l’arribada dels conqueridors cristians. 
No hi ha cap referència, ni indici de població, ni troballa arqueolò- 
gica que hi confirme la presència visigoda, malgrat la proximitat de 
Xàtiva, ciutat que a partir del segle VI gaudirà de seu episcopal. 

La història musulmana de Xarc Al-Àndalus comença l’any 713. 
La capitulació del visigot Teodomir d’Oriola obri les portes a una 
forta colonització de les terres valencianes pels berbers i àrabs, 
aquests en menor grau. Paral·lelament es produeix la ràpida assimi- 
lació de la població nativa i, molt aviat, l’islam i la llengua musul- 
mana es generalitza i desapareix qualsevol vestigi cristiano -llatí. 

El territori de l’actual País Valencià formarà part de Xarc Al- An- 
dalús, la part oriental d’Al- Andalús, regió compresa entre les ciutats 
de Tortosa i Almeria per la costa i que arribava per l’interior fins a 
Conca i Albarrassí. L’arribada dels immigrants berbers bastirà una 
nova societat on, l’assentament de la població es va estructurar a par- 
tir de zones de treball i d’explotació ben definides. L’alqueria (en 
àrab qarya ) serà la unitat bàsica de la població rural. 



La Creueta de Benifairó. Fotografia: D. Pellicer 


L’alqueria, unitat bàsica d’assentament i explotació rural 

L’alqueria és un agrupament format per un nombre variable de 
cases protegides per una muralla i una torre, moltes vegades em- 
murallada. En alguns casos, les cases es construeixen les unes al cos- 
tat de les altres i formen carrers (alqueria de Bofilla) i, en altres, de 
forma individual car els musulmans mantenien el costum de bas- 
tir construccions aïllades. Els habitacles disposaven d’un pati o co- 
rral al costat de les habitacions. 

L’existència d’aigua propera serà fonamental. Les alqueries s’esta- 
blien prop de fonts o rius per facilitar el reg dels camps. La societat 
musulmana crearà un sistema complex de reg per tal de practicar 
l’agricultura intensiva tot l’any i, per aconseguir-ho, organitzarà el 
repartiment proporcional de l’aigua entre els grups del clan. El gua- 
ret, o sistema de rotació de conreus per evitar l’esgotament de les 
terres, va anar reculant en introduir-s’hi els adobs a base de fem d’a- 
nimals o com a productes finals dels pous cecs de les cases. Malgrat 
això, els conreus de secà hi continuaren sent fonamentals fins èpo- 
ques molt posteriors. 



Pont dels Tramussos. Fotografia: D. Pellicer 


-< Vista de la torre de l’homenatge des del nivell inferior de la capella 

Vista de Benifairó des del castell 


Aquest sistema organitzatiu facilitarà la introducció de nous con- 
reus i de tècniques agrícoles principalment d’origen asiàtic amb la 
qual cosa es va enriquir la dieta alimentària. Els musulmans van por- 
tar a les nostres terres hortalisses com l’albergínia, la carxofa, la flo- 
ricol i els espinacs; cítrics com la llima i l’aranja; tot un conjunt de 
fruites com el meló de tot l’any i el meló d’Alger, els dàtils o la ma- 
grana a més de productes bàsics com l’arròs, la canyamel, el cotó i 
fins i tot el safrà. Al segle X, tot apunta a indicar que la seua pro- 
ducció està ben arrelada a les nostres terres. 

Concloent, les alqueries van ser les unitats bàsiques d’assentament 
i d’explotació agrícola dels pobladors musulmans i, encara cal dir 
més, estaven potenciades pel fet que la propietat de la terra no esta- 
va definida i en conseqüència no es parcel·lava ni es dividia per he- 
rència. Un fet que obligarà a repartir les tasques agrícoles entre els 
membres de la comunitat. 


Els habitants de Xarc Al-Àndalus gaudien d’alta autonomia res- 
pecte al poder central i estaven cohesionats per forts vincles fami- 
liars. La toponímia de les nostres terres conserva el gentilici “Beni” 
aplicats a noms de localitats i que fa una clara referència a grups i 
clans familiars amplis. Així, el topònim Benifairó apareix al LLi - 
bre del Repartiment com a “Beni-ayro” i “Beniayroy”, que segons 
el professor Viçens Rosselló Verger deriva de “Banu-Jayrun” (la fa- 
mília o el clan dels Jayrun). Ens dóna un fidel testimoni dels assen- 
taments al territori valencià i de la importància del parentiu entre 
els nous pobladors. La relació parental regularà les relacions so- 
cials i formarà la consciència tribal que s’assoleix a través de la fa- 
mília, els llinatges i els clans. 

Les primeres torres i fortaleses arriben en aquesta època al terri- 
tori amb la doble missió de consolidar el poder polític de conques- 
ta i garantir la seguretat als nous assentaments. 

Construccions més elevades del castell de Marinyén 


Algunes alqueries s’agruparan al voltant d’un recinte fortificat que 
els servirà de defensa o de refugi temporal. La seua tipologia variarà 
des de la senzillesa d’una torre a estructures complexes protegides 
per estacades de fusta fins arribar a les fortaleses construïdes amb 
maçoneria o tapial i amb aljubs per arreplegar l’aigua de pluja. 


Aquesta nova estructura territorial es coneix com a hisn (el cas- 
tell, el cap d’un territori castral) i una mostra ben representativa la 
tenim a la nostra vall: és el hisn d’Alfàndec, unitat física formada 
per un castell i unes alqueries (Benifairó, Xara, Simat, Massalalí, 
Alfulell, Alcudiola, Gebalcobra, Gebalsogra i Ràfol) escampades 
per les zones baixes a prop dels terrenys conreats. 


El castell de Marinyén serà per tant un dels primers elements aglu- 
tinadors del nostre territori i fita important en el naixement i des- 
envolupament de les primeres estructures socials i econòmiques de 
l’aleshores vall d’Alfandec, l’actual Valldigna. 


Laljama, base de l’organització social 

L’aljama (en àrab al-yamaa ), nom que rep la comunitat rural for- 
mada pels pobladors de les alqueries i un castell, serà la base de l’or- 
ganització social de la unitat territorial. Els habitants de les alqueries 
són propietaris lliures, que es cohesionen entre si per fortes estruc- 
tures comunitàries rurals però no disposen d’un sistema que regule 
les relacions entre la comunitat rural i l’Estat. 

Les aljames estaven dirigides per dos càrrecs unipersonals, l’alamí 
(de l’àrab amin) i l’alcadí (de qàdí), i un òrgan col·legiat o consell 
dels vells. L’alamí era considerat el cap de l’aljama i gaudia d’amples 
competències. A l’època cristiana era nomenat per l’abat i, com que 
una de les seues missions era fer d’intermediari entre l’aljama i la 
senyoria, va ser considerat el defensor dels drets del senyor. 



Polsera de set dirhems almohades de plata. Trobades a la Torre de Guaita 

Fotografia: M. I. Escrivà 

L’alcaid (qaid), també governador del castell, tindrà competèn- 
cies sobre matrimonis, herències i la propietat col·lectiva i serà el re- 
presentant del poder central i el recaptador d’impostos. S’assessorarà 
per una cort d’alfaquís^^J, que donarà fe dels actes judicials. Tant 
l’alamí com l’alcaid promulgaven les seues sentències d’acord amb 
els codis islàmics, la Sunna i laX^ra. Després de la conquesta cris- 
tiana, la legislació foral va concedir una certa autonomia a l’aljama, 
però el control final seria del senyor, en aquest cas l’abat. 

Amb el pas del temps, les unitats territorials que formen els h te- 
stin (plural d 'hisn, el castell) s’uniran en unitats majors: el districte 
( juz ) i la comarca ( iqlim ). Després de la instauració del califat de 
Còrdova, els Omeies varen aconseguir l’estabilitat política i el con- 
trol del territori gràcies a l’establiment d’una demarcació adminis- 

Font de la Fontarda (Simat) 


trativa, la cora , formada per l’agrupament de districtes. Serà un te- 
rritori més ample que les províncies actuals al capdavant del qual 
hi posaren un governador. 

Les comarques valencianes formaven part de dues cores, la de Va- 
lència i la de Tudmir. La primera s’estenia cap al nord i arribava fins 
a les terres de l’Ebre, mentre la segona començava al nord de Dénia 
i acabava més enllà de Múrcia, ciutat que en fou la capital. 

A la caiguda del califat de Còrdova, va desaparèixer el sistema ad- 
ministratiu i consegüentment l’estabilitat política, amb la qual cosa 
els camperols buscaren el recer dels castells. Aquestes edificacions 
assoliren les funcions de vigilància i de refugi, i junt a les ciutats, 
definiren les noves circumscripcions administratives. 



Paral·lelament i bé per objectius geoestratègics, com era conser- 
var el control de les rutes, o bé per organització administrativa, els 
castells mantindran constant la presència de l’Estat mitjançant l’al- 
caid, personatge que ja hem dit serà alhora el governador del cas- 
tell i el recaptador dels impostos. 

El sistema fiscal, nexe d’unió amb l’Estat 

La relació de l’aljama amb l’Estat s’estableix a través d’una fiscali- 
tat centralitzada i vinculada als preceptes islàmics. El sistema fiscal 
musulmà era impositiu i confessional, i és qualificat de tributari 
front al senyorial o feudal. 

La societat rural musulmana, i per tant la població de la vall d’Al- 
fandec, tenia afectada la producció agrària per dos impostos bàsics: 



el zakat o delme i el sadaqa. El delme s’aplicava sobre el producte 
de les terres, no sobre el bé en si mateix, i per tant era variable i en 
relació a la collita. Solia pagar-se en espècie. El segon era semblant, 
però aplicat al ramat i amb la particularitat que només es pagava a 
partir d’un nombre mínim de caps i era diferent segons les espècies 
d’animals, cosa que determinava una gran varietat en l’impost. 

Era una fiscalitat aplicada a una economia agrària i que no era 
massa gravosa per a les comunitats rurals. Tot impost que superés 
el delme era considerat injust i, per tant, il·legal. Els impostos no 
varen variar massa llevat del període previ a la conquesta cristiana, 
quan els impostos reclamats a Xarc Al-Àndalus van ser desmesu- 
rats, contraris a la llei islàmica i el castell de la vall d’Alfandec, com 
assenyala Ferran Garcia- Oliver, va oposar una ferma resistència fis- 
cal als reis de taifes i a les ciutats de Dénia, Alzira i Xàtiva. 



Com a complement a la fiscalitat tenim la sofra (de süjra, sajr ), 
prestació de treball personal que els àrabs feien a la comunitat i s’a- 
plicava a la reparació dels murs de les fortaleses i castells o al proveï- 
ment d’aigua i llenya. Amb l’arribada dels cristians es va transformar 
en jornals de transport o treballs en terres i edificis de la senyoria 
fins esdevenir una taxa de diners. L’any 1276 en la carta de perdó de 
Pere el Gran a les aljames de la vall, no hi apareixen sinó unes “pei- 
tes reials”, cosa que implica un canvi i la conversió en un impost més. 

Pont del Badell (Tavernes) 


A la Valldigna, la sofra serà anomenada “manament” durant l’è- 
poca abacial i provocarà seriosos conflictes entre la comunitat 
monacal i els vassalls mudèjars de l’antiga vall d’Alfàndec. Els 
monjos els exigiran el treball gratuït sota la forma de serveis per- 
sonals obligatoris, entre els quals cal esmentar els treballs de re- 
paració i fortificació del castell de Marinyén i, quan els han de 
pagar, ho faran malament perquè sempre valoraran la tasca feta 
per davall del preu de mercat. 


Com recorda A. Grau en la seua síntesi sobre la Valldigna, el con- 
flicte, iniciat en el primer terç del segle XV i no conclòs encara el 
1609, contempla un estol de litigis judicials, sentències arbitrals i con- 
còrdies que no satisferen ningú. Quan el 1434 es tornen a plantejar 
les sofres es fa referència als 3.000 sous de l’arrendament de les alja- 
mes, però a la concòrdia del 1450, els moros s’obliguen a pagar 6.000 
sous anuals a canvi de lliurar-se de les servituds durant tres anys. 

Una sentència arbitral va fixar en 1457 el pagament de 7 diners 
com a remuneració de les tasques per tanda fetes pels camperols, 
però no resolia un conflicte que va obligar a altres sentències els 
anys 1513, 1531, 1532 i 1548. La dècada del 1570 hi ha una deva- 
luació dels salaris com a conseqüència de la pujada dels preus, ten- 
sió social i nous litigis que no són resolts per les sentències de 1595 
i 1598, amb la qual cosa l’any de l’expulsió dels moriscos (1609) 
l’enfrontament continuava sense solució. 

L’almagram (en àrab magram ), vinculat i d’aplicació a les terres 
de regadiu, és un impost que es cobrarà en diners- A la Valldigna es 
mantindrà al llarg del temps amb una quantitat fixa de 20.000 sous 
repartits anualment entre els titulars de la terra de rec. Les rendes 
agràries prendran el nom genèric àrab de magrams. 

En definitiva, els historiadors P. Guichard, M. C. Barceló, Reyna 
Pastor o P. Chalmeta qualifiquen aquest tipus d’organització com 
a “societat tributària”. Era la col·lectivitat de camperols qui contro- 
lava la terra i el lligam amb el poder estatal s’establia mitjançant una 
fiscalitat no massa gravosa, recaptada bé per l’alcaid com ja hem dit 
o per alguns dignataris urbans que, en compensació d’aquesta fun- 
ció, podien rebre concessions territorials. 

Segons P. Chalmeta, els topònims derivats de manzil (transformat 
per evolució en el prefix Massa) indiquen territoris afectats per con- 
cessions a dignataris urbans. A la Valldigna tenim la partida Massala- 
lí o Massalari (manzil ali =la casa alta), al terme de Tavernes. 

Les explotacions privades tindran una importància secundària al 
territori de Xarc Al- Andalús. Al segle XI, els regnes de taifes afavo- 


riran la privatització de la terra en favor de les noves elits, i al segle 
XIII els conquistadors cristians es trobaren amb rafals (de rahl o 
rahal ), propietats personals i de superfície inferior a les alqueries. 

P. López Elum afirma que, tal com va anar passant el temps, les 
alqueries deixaren de ser un espai tancat on els amos eren els propis 
habitants i, amb tota seguretat, hi hauria terres i cases amb propie- 
taris residents a nuclis urbans allunyats. 

Aquest historiador creu que les comunitats rurals lliures no se- 
rien les úniques propietàries de les terres i dels castells i argumenta 
que, en l’època de regnes de taifes, el control de les fortificacions 
era fonamental per la forta fragmentació política i les lluites inter- 
nes, visió que no és majoritària entre els historiadors actuals. 



Gerreta almohade de la zona del castell. (Segle XIII). Fotografia: M. I. Escrivà 

La mesquita de la Xara 


No volem acabar aquesta ullada al món dels antics habitants de 
la Valldigna, sense nomenar un dels llegats monumentals més im- 
portants arribats als nostres dies: la mesquita de la Xara que, amb 
la de Xelva, són les úniques existents al País Valencià. Situada als 
afores de Simat de la Valldigna, prop del Reial Monestir de Santa 
Maria, actualment es destina al culte catòlic encara que només s’hi 
celebren oficis litúrgics el 26 de juliol, dia de Santa Anna. 

La mesquita s’ubicava a l’alqueria de la Xara, habitada fins que els 
moriscos foren obligats a convertir-se al cristianisme, cosa que feren 
de manera forçosa i fictícia l’any 1 525. En aquesta època eren 60 les 
cases habitades, però pocs anys després van quedar buides quan molts 
dels pobladors hi fugiren en complicitat amb els pirates algerians. 
Això va ser el dia 9 d’agost del 1531, vespra de Sant Llorenç, quan 
16 vaixells amb vora 1.000 africans desembarcaren davant les costes 
del Massalalí i, després de recórrer la Valldigna, arreplegaren els mo- 
riscos que volgueren acompanyar-los a terres d’Àfrica. 

La Xara va quedar despoblada i també el Massalalí, mentre que 
d’altres llocs de la vall fugiren molts veïns. En total es buidaren un 
centenar de cases senceres i es calcula en set-cents els repatriats. A 
la Xara només es va quedar a viure una viuda morisca i l’alqueria va 
ser ocupada per cristians vells fins el 1609, quan fou definitivament 
abandonada en passar els nous pobladors a ocupar altres terres mi- 
llor de la Valldigna, despoblades pel decret d’expulsió. 

La mesquita de la Xara és una construcció senzilla en consonàn- 
cia amb el tipus de poblat on s’ubicava. La primera referència explí- 
cita data de l’any 1 504 i segons les últimes investigacions històriques 
la seua construcció estaria al voltant del 1450. 

L’edifici és de planta rectangular, amb quatre pilars que dividei- 
xen la sala en tres naus seguint el model basilical. La porta original, 
que mira al nord, ha estat oberta amb una recent restauració. A l’es- 
querra d’aquesta porta hi ha l’escala de caragol amb ull central que 
puja fins el minaret, lloc des d’on l’alfaquí cridava a l’oració. 

-< Vista general de la mesquita de la Xara 



Porta d’entrada 

El minaret arriba fins el sostre i no continuava per falta de base 
en els fonaments. Al costat, els monjos del monestir de Valldigna 
construïren la trona que encara es observable en alguns traços. 

La coberta o sostre és a dues aigües amb vessants al nord i sud. 
Les volades estaven decorades amb taulells amb inscripcions i di- 
buixos musulmans. Desapareguts del lloc original, se’n conserven 
alguns en el museu valencià del Marqués de Dos Aguas. 



Taulells conservats al museu del Marqués de Dos Aguas 



Detall del sostre 


Mur de la quibla i el mihrab 


Minaret 


El mur que assenyala al sud, anomenat la quibla , és un dels ele- 
ments més importants i significatius de les mesquites i era cap on 
dirigien les pregàries els fidels musulmans. En el mur es distingei- 
xen unes portes amb arcs donant a unes menudes sales, de planta 
trapezoïdal. La més gran és el mihrab , l’element de major contin- 
gut simbòlic i religiós de la mesquita en contenir l’Alcorà. 

Fa només uns anys, un procés de restauració va permetre recu- 
perar alguns dels elements originals de la mesquita, quasi perduts 
o disfressats pels afegits cristians a traves de la història. A les exca- 
vacions realitzades al seu interior es van trobar restes humanes pro- 
cedents d’enterraments efectuats segons els ritus musulmans. 

El castell de Marinyén a l’època monacal 


Les primeres referències documentals de l’actual Valldigna les tro- 
bem a la conquesta cristiana de l’antic Regne de València. L’any 
1240 el rei Jaume I conquista els castells de Bairén i Marinyén i a la 
seua Crònica , el mateix rei esmenta la vall amb el seu nom àrab: “E 
quan son aenant trobam aquel grau que ix de la val Dalfandech” 

La Crònica de Ramon Muntaner ja assenyala que en són tres els 
castells que hi ha, però mai diu el seu nom. A hores d’ara en tenim 
constància de dos: el de Marinyén i un segon que cal associar a les 
edificacions dalt del nucli urbà de Tavernes, a la falda de la Mun- 
tanya de les Creus, i que es conegut com Els Castellets. 

L’any 1257 el rei Jaume I va imposar la primera contribució als 
sarraïns. Fins el 1259 el nom Alfàndec de Marinyén apareix a di- 
versos documents conservats a l’Arxiu de la Corona d’Aragó. Un 
ens diu que el 22 de març del 1259 Ximén Pereç d’Arenós, admi- 
nistrador dels drets reials a València, rebé del rei les rendes del cas- 
tell i alqueries d’Alfandec de Marinyén com a penyora de devolució 
dels 1 10.000 reals que li devia. El monarca va manar que es deduï- 
ren 750 sous reals valencians per pagar el jornal als cinc homes em- 
pleats en la custòdia i retenció del castell. 

Jaume I exercirà directament la jurisdicció sobre el castell i po- 
bles de la vall fins el 25 de febrer del 1262, quan estant a Saragossa 
va donar les rendes i drets al seu primogènit, l’infant Pere, però sem- 
pre que hi ha algun contracte que les hipoteque o arrende, el rei ha 
de donar la conformitat. 

En juny del 1262 i a Montpeller se celebraven les noces de l’in- 
fant Pere d’Aragó i Constança, filla del rei Manfred de Sicília. L’in- 
fant es veia obligat a hipotecar al sogre els comtats de Rosselló, 
Cerdanya, Conflent, Vallespir, Besalú i Prades i les viles de Caldes i 
Llagostera, amb llurs drets, per garantir la dot de la seua esposa. 

El 21 d’agost del 1262, Jaume I va repartir els regnes entre els seus 
fills i donava a Pere els dominis de Catalunya, València i Aragó i, a 


-< Vista del monestir des del castell 

Pàgina de la Crònica de Jaume I 


Jaume, Mallorca i els comtats esmentats. La decisió del monarca mo- 
dificava l’acta inicial de la hipoteca i, amb permís de son pare i del 
seu germà, l’infant Pere substituirà els territoris catalans pels castells 
i viles de Peníscola, Onda, Almenara, Uixó, Xàtiva i Alfàndec de 
Marinyén, amb llurs alqueries, viles, pertinences i drets universals. 
El document se signava a Barcelona el 27 d’agost del 1263. 

Retrat de Jaume I 


El gener de l’any 1264, l’infant Pere consignarà els drets de la vall, 
excepte els delmes, primícies i l’import de la custòdia del castell, a 
Ade de Paterna per compensar un deute que comptava amb els vis- 
tiplau del rei. A més de cobrar els drets reials, estava facultat per 
nomenar alamins i l’alcaid de la fortalesa, càrrec que en 1265 os- 
tentava Arnau de Forés i pel qual cobrava 500 sous i cada home 1 50. 


Fins el 1298, any de la fundació del monestir de Santa Maria, el 
castell sovinteja als documents cristians per qüestions de rendes, 
donacions, drets d’alcaids i propietaris i pagaments reials. Tant Jau- 
me I com l’infant Pere usaven les rendes de la vall per a tornar prés- 
tecs. Així, l’any 1274 el rei va manar a l’alcaid Peret de Sant Climent 
cancel·lar uns deutes de l’infant Pere amb aquestes rendes. Un any 
més tard mana a Vives Abenvives, batlle d’Alfàndec, que en dedi- 


28 


que una part per lliurar 12.000 sous al seu fill i, d’aquesta suma es 
deduïren els 500 sous de les despeses de la custòdia del castell. Més 
tard, el 24 d’abril del 1276, el monarca va donar 15.000 sous reals 
per a la host del seu fill natural Pere Fernàndez d’Hijar i va empen- 
yorar el castell d’Alfandec amb les alqueries, termes i rendes de tota 
la vall fins la liquidació de la quantitat. 

Marinyén estarà present en altres episodis de la vida del Conque- 
ridor, cas de la revolta dels moros situats més enllà del Xúquer diri- 
gits per Alaz-Rach, el Blau de la Marina. El 15 de desembre del 
1275 el rei va manar al batlle de la vall que assignés més homes per 
defensar la fortalesa i que ho fera de manera que l’alcaid restituís el 
castell al rei, si així li era manat. El 3 de març del 1276, ordenava a 
un grup de batlles, entre els quals estava Vives Abenvives, alcaid i 
batlle de la vall, augmentar el nombre d’homes per custodiar els cas- 
tells, armar-se i proveir-se de menjar per a dos mesos a més d’aigua 
en aljubs i altres dipòsits i prohibia als sarraïns pujar als castells o 
fortaleses. D’aquests fets, hom dedueix la importància que per als 
conquistadors cristians van tindré els castells i llocs fortificats i la 
necessitat de tenir en bon estat llurs edificacions. 

El 15 de març del 1298 el rei Jaume II el Just fundava el monestir 
de Santa Maria de Valldigna i el castell de Marinyén quedarà sota la 
jurisdicció de l’abat, senyor territorial de la vall. En l’època monacal 
la primera referència del castell apareix en la guerra entre Castella i 
Aragó, la denominada Guerra de la Unió o “dels dos Peres” per en- 
frontar a Pere IV d’Aragó, el Cerimoniós, i el rei castellà Pere I el 
Cruel. El rei aragonès estigué a punt de perdre el regne valencià. 

Fra Esteve Gil explica en la seua Historia Chronológica de los Aba- 
des de Valldigna que el monestir en va patir les conseqüències i als 
donatius de guerra va haver de sumar el resultat de les hostilitats de 
les tropes castellanes les quals, després d’envair la vall d’Alfàndec, 
saquejaren els llogarets. Els monjos es refugiaren al castell de Ma- 
rinyén i, com ressenya Toledo Girau, anirien acompanyats de les 
poques famílies cristianes que vivien a la Valldigna. Dins del recin- 
te emmurallat residirien a les petites cases, les ruïnes de les quals 
són visibles en travessar la porta de l’albacar. 



Miniatura que representa Jaume II el Just 


Fra Esteve Gil ens conta en un document en llatí que en l’església 
del castell “hi residien contínuament per defensar la fortalesa de la vall 
i lliurar se de la mort per causa de la guerra entre els reis dóíragó i Cas- 
tella” L’abat Arnau de Saranyó es va refugiar a València i al monestir 
hi restaren dos monjos i alguns llecs per guardar-lo. La resta de la co- 
munitat romangué un temps en aquell inexpugnable reducte. 


Els vassalls revoltats del monestir havien fet causa comuna amb 
els castellans després de fugir dels seus domicilis. El 3 d’agost del 
1365, durant el setge de Sagunt, el rei Pere IV d’Aragó els va donar 
un termini de dos mesos perquè tornaren a la seua residència i al 
servei del rei i de l’abat. També va ordenar la pèrdua dels seus béns i 
que s’aplicaren a la reparació dels murs i de la fortalesa del castell. 


Acabada la guerra i expulsades les tropes castellanes, el rei Pere 
no es refiava dels seus enemics i va enfortir i proveir tots els castells 
de queviures i armes. El 15 d’abril del 1377 estant a Barcelona va 


manar al batlle general, Bernat Esplugues, que visités personalment 
totes les fortaleses i ordenés les obres que veiés necessàries. 

Atés la condició de feu de l’església que tenia el castell de Marin- 
yén, el mateix batlle general va practicar la inspecció de la fortalesa. 
Arnau de Saranyó encara era abat de Valldigna. No ens consta el re- 
sultat de la visita ni les mesures preses, però no serien molt impor- 
tants perquè no feia massa anys que el castell s’havia reparat amb el 
producte dels béns confiscats als vassalls rebels. 

Cap notícia tenim sobre el castell fins el 6 d’octubre del 1397. Fra 
Esteve Gil, a qui traduïm, ens narra que eixe dia “prop de les tres de 
la vesprada va ocupar tota la vall un horrorós temporal i va descarre- 
gar molta pedra, trons i llamps i tanta aigua que va arruïnar la ma- 
jor part de les cases i va arrancar la major part dels arbres i plantes 
deixant tota la vall feta una mar”. 

El 4 de març del 1411, l’abat Lluís Rull nomena alcaid al frare 
Jaume Campos, en un acte solemne per ser el castell peça impor- 

Escut de l’abat Saranyó al claustret del Palau de l’Abat 


tant de la senyoria. El notari Raymundo Agualada arreplega com 
l’abat lliurava “a vós , discret e amat nostre frare Jacme Campos, mon- 
ge del dit monestir de Valldigna, lo castell... apellat de Marinyén”. El 
monjo va prestar jurament de conservar-lo en nom del senyor abat. 
De nou l’any 1429, per noves tensions amb Castella, els monjos i 
alguns vassalls es veuen obligats a refugiar-se al castell. 

Toledo Girau suposa, i pensem que encertadament, que el tem- 
poral del 1397 va afectar el castell i algunes peces quedarien en es- 
tat bastant ruïnós. Mig segle després (1442) l’abat Llop Palací 
n’escomet la reconstrucció. L’historiador de Simat escriu: “No vo- 
lem aventurar cap judici sobre quines serien les peces reconstruïdes, 
però tenim el convenciment que la porta d'ingrés a l'alb acar, la grossa 
muralla que dóna al camí o senda actual i altres trossos de parets ve- 
tustes i de traça sarraïna són de major antiguitat''. 

Les obres de reconstrucció es van perllongar més d’una dècada 
sota la direcció dels mestres d’obres i la inspecció directa de l’abat. 
Afectarien segurament al cos principal, a la part alta de la lloma. 

L’abat Palací, mitjançant un “manament”, va ordenar als vassalls 
posar la mà d’obra a base de prestacions personals. No ens ha d’es- 
tranyar que usés aquest mètode perquè atés el perill, esforç i gran 
treball que suposava la reconstrucció de la fortalesa en lloc agrest i 
de tan difícil accés, la tasca no els seria gens agradosa. 

El manament abacial equivalia a la sofra, la qual incloïa la presta- 
ció de treball per a reparació de castells, una obligació que els cris- 
tians continuaren exigint als musulmans després de la conquesta. 
Malgrat que el monestir es veia obligat a satisfer 7 diners per cada 
tasca de manament, aprofitava qualsevol motiu per impugnar el pa- 
gament. També els vassalls rebutjaven unes faenes obligatòries, fe- 
tes a torns i per un sou que no arribava ni de bon tros al que 
percebien els bracers. 

No seria res d’estranyar que s’imposés la picaresca i a manera de 
resistència passiva, com ens conta Garcia- Oliver, l’aljama enviés ado- 
lescents entre dotze i catorze anys amb els animals amb pitjors con- 
dicions físiques per al treball de manera que, entre unes coses i altres, 
arribaven tard i no feien ni quatre hores de faena. 

Respecte al pagament de les obres hi ha una escriptura de capí- 
tols concordada entre el monestir i els vassalls, autoritzada pel no- 
tari Erancesc Cardona el 14 de maig del 1447, que diu “quant a 
l'obra del castell arbitram ut supram et declarum, los dits moros vas- 
salls de la dita vall ésser tenguts a obra en lo dit castell tota hora que 
necessari sia ab la paga acostumada, com sia vist que s'acostuma apa- 
gar de manament". 

El castell serà presó per als vassalls convictes de greus delictes. La 
masmorra, humida i ombrívola, s’ubicava davall de les construc- 
cions bastides pels cristians a la part superior de la lloma. Disposa- 
va de sala de turment per aconseguir les confessions dels crims, sense 
importar massa si eren veritables o falses. 


Les cròniques arreplegades per F. Garcia- Oliver ens detallen que 
penjar el cos dret o cap per avall, nugat per les cames amb una cor- 
da que corre pel solc d’una corriola penjada al sostre, era una tortu- 
ra aplicada. Fins i tot, quan el presumpte culpable negava els fets, 
se li posava un cabàs de pedres lligat al coll amb la qual cosa tenia 
una gran sensació d’asfíxia. 

L’autor de La vall de les sis mesquites ens detalla la vida a la presó 
i els turments. El cas més ben explicat ens porta a l’estiu del 1481, 
quan el jove Iucef Cabot és acusat d’haver mort a Mohamat Zaiza, 
un altre jove de la Taverna. L’acusat, que s’havia domiciliat a la mo- 
reria de Xàtiva, en nega la participació i serà tancat i torturat al cas- 
tell a pesar que assegura tindré menys de vint anys i que els furs 



Les muralles i el castell foren objecte de moltes reparacions al llarg del temps 


prohibeixen la tortura als menors d’edat. La seua família recorrerà 
a la Batllia de València per denunciar que s’apressava a un vassall del 
rei i es vulneraven els preceptes dels Furs, la Sunna i la Xara. 


El jove Iucef Cabot va romandre “pus de sis mesos... en un sol de 
torre del castell” i d’allí finalment el van traure “ab dos parells de gri- 
llons’fizv turmentar-lo: “que li lligaren les mans de part detraç e ab 
tres grillons en les cames, e ab una corda redona d'espart tiraren-lo 
fins alt ala corriola... E tingueren-lo alt bona estona, fiahent-li gran 
mal que ja no podia pus, cridant, sesmortí e tornà. E dix que no.l ma- 
tassen”. Els crits de dolors i els precs del jove no movien la compas- 
sió del justícia, l’alamí, els arrendadors de l’abadia, el procurador 
fiscal, el notari de Cullera, uns moros cridats per fer de testimoni a 

més del saig de Simat, l’alcaid del castell i les seues filles, presents 
tots a la sala dels turments. Després de dir-li que no el davallarien 
fins confessar el crim, va dir: “Yo hi so stat”i aleshores l’abaixaren. 
El jove es va desmaiar, li llançaren aigua en la cara i en recobrar el 
coneixement, li donaren a beure. 

Garcia- Oliver ens diu que Iusuf Cabot de bell nou negava els fets 
i el tornaren a penjar “dos o tres palms de terra , e per lo gran mal que 
passava e pena, fort cridava grans crits ”. L’arrendador de l’abadia, Jau- 
me Aguilaniu, li replicava. “Ací us matarem fins que digau que vós hi 
sou stat’\ mentre l’alamí i les filles de l’alcaid ploraven. La sessió es va 
repetir als vuit dies i Cabot va admetre la culpa perquè “més amava 
morir sens turments que morir ab los turments” Però tres dies després 
tornava a negar la participació en la mort de Mohamat Saiza. 

L’afer va assolir grans repercussions perquè els parents van acudir 
al batlle general i obligava al prior, fra Pere Baldó, a pujar al castell 
i entrevistar-se amb el presoner. Aclaridores són les paraules del 
prior en conèixer per boca del jove que havia patit turment: “No.m 
digau a mi que us han turmentat que yo so frare e no vull entrar en 
estes fahenes”. El prior el va animar a parlar i li va assegurar que hi 
ha anat “per la honor del cardenal” en referència a l’abat Roderic de 
Borja i per això “no haureu mal”. El jove li respon que “em turmen- 
ten o.m maten, yo no puch dir lo que no he fet”, que van merèixer del 
frare com a resposta: “Pensau-hi bé, que yo tinch pietat de vós”. 


L. Garcia- Oliver, en acabar la narració, assegura que la inhibició 
del prior mostra la pèrdua d’autonomia que patia el monestir i quan 
fàcil era vulnerar els drets dels vassalls. El procés fet a Valldigna es 
va anul·lar per ser Iusuf Cabot vassall del rei Ferran II i el litigi va 
acabar el 30 de juliol del 1483 quan el rei va reconèixer i manava que 
li tornaren la jurisdicció a l’abat de Valldigna, Roderic de Borja. 

La revolta de les Germanies va afectar la Valldigna, convertida 
l’estiu del 1520 en el lloc de reunió de les tropes de la noblesa con- 
tra els revoltats. A l’estiu del 1521, els agermanats l’envaïren i des- 
prés de saquejar els pobles i el monestir obligaren els musulmans a 
batejar-se segons la tradició, o siga en sèquies i mitjançant graneres 
i ramells de murta. Els monjos i part de la població de Benifairó ha- 
vien fugit i s’havien refugiat al castell, on serien batejats. 

Els atacs pirates a les costes obligava a prendre mesures de caràc- 
ter defensiu. Un decret de la Corona de 1526 exigia tindré a punt 
els castells i ben organitzada la guàrdia de la costa. També es prohi- 
bia als moriscos a apropar-se a menys de 300 metres de la mar, can- 
viar de domicili i, fins i tot, es desarmava els criptomusulmans 
seguint les ordres d’Alonso de Borja, protector de Valldigna. Arran 
de l’atac barbaresc del 1584 als pobles de la Marina Baixa, el mo- 
nestir va cridar soldats d’Alzira per protegir la senyoria i, per evitar- 
se problemes derivats d’ajudes als pirates i per impedir la fugida de 
vassalls, va tancar més de trenta moriscos notables al castell. 





Instruments de tortura de l’època 

Sèquia de Cano, on podrien haver estat batejats els moriscos de Benifairó. Fotografia: D. Pellicer 


Les ràtzies pirates van ser constants al segle XVI i com a mesures pre- 
ventives es va millorar el castell de Marinyén durant les primeres dèca- 
des, es feia provisió d’armes i cavalls per arribar ràpid als actuals marenys 
i es va bastir una torre de guaita, a pocs metres del batre de les ones. 

La torre de guaita va fer funcions d’alerta i amb grans fogueres s’avisa- 
va als pobladors de la presència dels corsaris perquè organitzaren la de- 
fensa, arreplegaren els ramats i pertinences i fugiren a un lloc segur. El 
costum era tancar-se al monestir, recinte fortificat des de principis del 
segle i ben proveït d’armes per a la defensa, però davant un atac d’alt risc 
el castell era el refugi escollit fins que tornés la normalitat. 

La desfeta turca a Lepant iniciava un llarg període de pau i tran- 
quil·litat a la costa. Ja no hi va haver més “moros a la costa” i menys 


després que el 22 de setembre del 1609 fóra publicat a València el 
decret d’expulsió que donava tres dies als moriscos per a embarcar- 
se només amb els béns que pogueren emportar-se. Les propietats, 
cases i terres, passaven a ser del senyors. 

Els moriscos de la Valldigna s’embarcaren al port de Dénia, se- 
gons H. Lapeyre, entre el 22 i 24 d’octubre, però documents de l’è- 
poca ens diuen que alguns de Tavernes i Benifairó foren expulsats 
el 25, i altres de Benifairó el 29 d’aquell mes. A la vall hi havia 645 
focs, al voltant de 3.000 habitants. 

El castell és abandonat definitivament, ja perduda la missió de 
protecció dels pobladors, però J. Toledo assegura que “quan l’expul - 
sió de la raça morisca el 1609 ja estava abandonat i enrunat ” 

Últimes notícies històriques: el castell de la Reina Mora 


A la meitat del segle XVII Xàtiva i l’abadia litigaren pels límits 
de terme i aprofitament de les pastures. J. Toledo Girau ens infor- 
ma d’un document imprès a Madrid amb les manifestacions dels 
testimonis cridats per conèixer el terreny i hom dedueix que els po- 
bladors de la vall ja no tenien ni certesa del nom del castell pocs 
anys després de l’expulsió dels moriscos. 

Els testimonis manifesten que “el castell de Noringuén i la seua 
vall està a la vora de la vall de Valldigna o Alfàndec” i que hi ha ".. 
un major i més fort a la mà dreta , el qual s'ha conservat més que el 
de Noringuén , perquè el de Noringuén és més antic i per això està 
derruït i acabat...". Un altre afirma que "... en la vall dAlfàndec no 
hi ha altres llocs que Tavernes, Simat i Benifairó i que el castell de 
Noringuén està en el mateix terme dAlfàndec o Valldigna, com qui 
va de Xàtiva a la mar a mà dreta i tornant del terme de Xeraco a 
Xàtiva a mà esquerra ...” 

I també un testimoni declara que “ni ha oït nomenar en aquella 
altre castell ni altre nom de castell que el de Noringuén ". Al llarg del 
procés, es parla d’un castell, de dos i del d’Alcalano i hi ha qui diu 
que no en sap els noms. El nom Noringuén sembla ser una mala 
transcripció castellana del mot Marinyén. 

A finals del segle XIX apareix la denominació "Castell de la Rei- 
na Mora” que, segons J. Toledo, respon a una imitació i es copiaria 
d’altres castells valencians. També creu que potser que els habitants 
de la vall es transmetien la història d’algun fet d’armes esdevingut a 
la fortalesa i, de generació en generació, es va teixir la llegenda d’u- 
na suposada i inexistent Reina Mora que va preferir la mort i es va 
llançar al precipici des d’una finestra del castell abans de ser capti- 
vada pels cristians. 

Roc Chabàs en la revista "El Archivo” (1889) localitza el lloc: “a 
un fort mur de la pedres ben llaurades amb una finestra que dona a un 
precipici de centenars de peus s'hi veuen els recolzaments de la barbaca - 


na. Per allí es va despenyar la Reina Mora ...” i afig que no cal pregun- 
tar a cap poblador de la vall ni quan ni perquè es va llançar a l’abisme 
car ningú no en sap la resposta. La tradició identifica la finestra amb 
el balcó matacanat que s’obri al mur de la capella del castell. 

Josep Bodria, el poeta de "Lo Rat Penat” que potser estaria pre- 
sent en la visita que el Centre Excursionista de l’entitat va fer a la 
Valldigna l’any 1886, embolcalla amb versos aquesta llegenda en el 
seu llibre Fulles seques (1900). 

ques va tirar de làbim 
desde dalt d'una finestra 
del castell ques mira avuy 
fet runes allà en Valldigna 
d'una alta serra en lo cim. 

La història del castell al segle XX queda lligada a la “febre de l’or” 
nascuda quan a les rodalies s’hi trobaren unes monedes. La gent, 
contaven fins fa poc els vells, pujaven al castell amb ferramentes per 
enderrocar murs i excavar entre les runes a la recerca d’un tresor que 
els fes rics. Aquesta inconscient activitat va arribar a foradar el gros 
mur de pedra llaurada del soterrani de la capella per llançar al ba- 
rranc els enderrocs de les excavacions. També ens han assegurat que 
hi havia qui pujava amb un aparell detector de metalls a la recerca 
del "tresor de la Reina Mora”, però l’únic que aconseguiren va ser 
accelerar l’enrunament del gran oblidat de la Valldigna perquè el 
monument, malgrat la importància assolida al llarg de la història 
de la vall, continua essent un gran desconegut. 

A l’octubre del 2002 la Direcció General de Belles Arts i Béns 
Culturals comunica a l’ajuntament de Benifairó la resolució d’in- 
cloure el Castell de Marinyén en el Registre de Béns d’Interés Cul- 
tural del Patrimoni Històric Espanyol, amb codi d’identificació 
R-I-5T0010910. El febrer del 2006 la Generalitat Valenciana deli- 
mitava l’entorn de protecció del Castell de Marinyén. 


-< Mur i finestra des d’on la llegenda diu que es llançà la Reina Mora 

Els castells de la Valldigna 


Els castells a Xarc Al-Àndalus, com ha sintetitzat Antoni Grau, 
són recintes murallats extensos, però sense construccions residen- 
cials a l’interior. Els andalusins mantenen una tipologia general: els 
castells-albacar, un únic recinte, l’albacar, que en cas de perill ser- 
veix de refugi a les poblacions veïnes, ramats i béns; un segon tipus 
amb una part superior edificada, la “celloquia” dels documents cris- 
tians, i un tercer que, a més, disposa de la “vila” i té funcions admi- 
nistratives, militars i serveix de refugi i assentament de la població. 
Marinyén caldria incloure’l en el tercer grup. 

A més, l’arqueòleg francès A. Bazzana, destaca també com a trets 
característics la planta poligonal irregular; l’ús dels encofrats de “ta- 
biya”, una mescla d’argila, pedres i morter de calç amb modulació 
de colzes musulmans entre 0’48 i 0’51 metres i el tractament de les 
parets internes de les cisternes amb incisions en ziga-zaga. 

Molts castells aprofitaran construccions preexistents, però els 
musulmans també en bastiren altres de nous. Són edificacions que 
generalment comparteixen en el nom el topònim àrab alcalà {al- 
qasr, fortalesa o assentament fortificat), com s’esdevé al nostre cas- 
tell de Marinyén. 

La vall d’Alfàndec, com ja hem apuntat, es va organitzar com a 
territori amb l’adscripció de les alqueries al voltant del castell. Per 
als historiadors P. Guichard i A. Bazzana el castell de Marinyén se- 
ria un magnífic exemple de castrum complex d’època musulmana 
car acompleix els trets característics: un centre fortificat i al seu vol- 
tant unes deu alqueries, tot constituint un “districte castral”. En el 
nostre cas, les vuit alqueries de Simat, Benifairó, la Xara, l’Alfulell, 
Gebalcobra (anomenada després Taverna), Gebalsogra (després 
l’Ombria), Massalali, l’Alcudiola i un rafal (el Ràfol) seran els nu- 
clis poblacionals del districte. 

Alguna de les esmentades alqueries poden tindré l’origen a l’èpo- 
ca romana, però Garcia- Oliver ja ens remarca que van adquirir ca- 
ràcter propi amb la colonització musulmana a causa dels nouvinguts 

El castell vist des del barranc del Raboser 



Els Castellets a la falda de la Muntanya de les Creus 


berbers i de la completa islamització religiosa, arabització lingüís- 
tica i organització comunitària de l’aljama valldignenca. La unitat 
funcional representada pel castell de Marinyén continuarà després, 
i com assegura E. Guinot, seran les unitats castrals qui marcaren les 
pautes de la senyorialització a les àrees rurals valencianes on Vall- 
digna no serà una excepció. 

A la falda de la Muntanya de les Creus, dominant el casc urbà de 
Tavernes, trobem una altra edificació fortificada: Els Castellets, in- 
closa també en la síntesi d’Antoni Grau. 



Grafits àrabs d’Els Castellets 

La prospecció dirigida per l’arqueòleg J. Bolufer ha constatat el 
caràcter andalusí de la construcció i estructura d’Els Castellets, sen- 
se oblidar l’ocupació a l’Edat del Bronze, mitjan segon mil·leni a.C, 
i a l’època ibèrica, entre els segles III i II a.C, d’acord amb la troba- 
lla de fragments de ceràmica fets a mà i al forn, respectivament. L’in- 
vestigador informa dels grafits en àrab, potser versicles alcorànics, 
no transcrits ni traduïts i traçats sobre el lluït tendre de la paret ex- 
terior de la torre. Són textos de certa extensió i mal conservats. 

L’arqueòloga M. Isabel Escrivà hi ha documentat també gran 
quantitat de material ceràmic d’època islàmica: un fragment de ge- 
rra dels segles XI-XII i d’altres d’ampolles, cànters, gerretes, olles, 
ataifors, gibrells i teules. 

Malgrat aquest primer origen, els materials localitzats ens infor- 
men que Els Castellets van ser ocupats i rehabilitats de nou i no es 
pot descartar que fos per tal de complementar i enfortir el sistema 
defensiu que encapçalava a la vall el castell de Marinyén. Un dels 
objectius dels castells i fortaleses serà dominar l’entorn i les vies de 
comunicació i aconseguien el control dels punts més allunyats amb 
altres fortificacions. 

Els Castellets pot haver tingut inicialment, i com a complemen- 
tària de Marinyén, la missió de vigilància que després tingueren les 
talaies o torres de guaita. Una missió que no podem rebutjar ni as- 
segurar perquè, malgrat que no hi ha visió directa entre ambdues 
fortificacions, la possible comunicació acústica o mitjançant sen- 
yals de fum tampoc no ha estat verificada. Com a últim ús, a mit- 
jan segle XVI, va servir de confinament per a malats contagiosos. 

Arribats ací, cal fer esment de la controvèrsia sorgida arran de la 
hipotètica ubicació dels castells a la Valldigna i que pensem no s’a- 
clarirà fins que es duga a cap un programa exhaustiu d’excavacions 
en aquests indrets. 

Sense aquestes excavacions, les tesis de J. Bolufer que situen el 
“castrum d’Alfàndech” damunt de Tavernes són de difícil manti- 
nença. L’arqueòleg, seguint les donacions del Llibre del Reparti- 


-< Els Castellets dominen el casc urbà de Tavernes 



Els Castellets 


ment , en fa correspondre les ruïnes amb Els Castellets, una opinió 
molt diferent a la defensada per la majoria d’especialistes. 


Com ja hem dit, la Crònica de Ramon Muntaner cita tres castells 
sense ubicar-los, i els arqueòlegs M. Gallart i J. M. Martínez recor- 
den que se n’han localitzat només dos: el d’Alfàndec a Benifairó i 
el que hi ha dalt de Tavernes, Els Castellets, que creuen possible- 
ment associat a l’alqueria de Gebalcobra. Tanmateix J.Toledo i Gar- 
cia- Oliver només en parlen d’un. Els altres serien dues alqueries amb 
alguna fortificació o torre de defensa. 


La darrera construcció bastida a la Valldigna amb funcions de de- 
fensa i d’alerta de la població va ser la torre de guaita (segle XVI). 
El rei Felip II, per tal d’impedir els continus atacs dels pirates i cor- 
saris a la costa mediterrània, va encarregar al virrei de València, Ves- 
pasià Gonzaga i Colonna, la construcció d’un sistema de defensa 
del litoral i, les Corts de Monzó del 1528, van aprovar les obres a 
fer i la creació d’una guàrdia costanera. 

Les torres de guaita (del fràncic wahta ) també dites talaies (de la- 
rab talaia) tenien com a missió avisar de l'atac i la invasió per mar 
de turcs i barbarescos. Al segle XVI n’existien a la costa de València 
les emplaçades, de nord a sud, al Grau de Sagunt, el Puig, el Grau 
de València, el Saler, la Gola del Perellonet, el cap de Cullera, Cu- 
llera, Tavernes, Xeraco, el Grau de Gandia, Piles i Oliva. 


La torre de Tavernes, amb una guàrdia permanent de dos homes, 
formava part del sistema defensiu costaner regulat als segles XVI i 
XVII per ordenances. 


El monument és de forma troncocònica, amb una base de sis me- 
tres de diàmetre, de pedra i molt ben conservada. Disposa de plan- 
ta baixa, tres pisos i la terrassa, i no tindré escala ens fa suposar lus 
de les de mà. Només té una porta, en la planta baixa, i d’elements 


Torre de Guaita 



defensius unes espitlleres i el balcó matacanat, la defensa vertical de 
la porta, des d’on a través de dos forats es llançarien pedres, fletxes... 

La “Torre de Guaita”, com a torre de sentinella i defensa de la cos- 
ta, està protegida pel Decret de 22 d'abril del 1949. També està de- 
clarada “Bé d'Interés Cultural” amb categoria de monument per la 
Llei 4/1998, d’l 1 de juny, del Patrimoni Cultural Valencià. 



Porta i elements defensius de la Torre de Guaita 

Neteja i desbrossament del 2006 


El dia 2 d’octubre del 2006 sota la supervisió dels arqueòlegs Lau- 
ra Campos García i Raül Verdú Moncho començaven els treballs 
de neteja del castell de Marinyén.amb quatre peons aportats per l’a- 
juntament de Benifairó. 

La intervenció inicial a la senda del castell i al recinte emmurallat 
inferior va fer el desbrossament de la vegetació baixa i la poda ma- 
nual de les espècies arbòries no protegides que amenaçaven la por- 
ta de l’albacar i restes de la vila. Al cos principal es va netejar la 
muralla que tanca el conjunt i les edificacions de la zona nord per 
evitar danys als ja malmesos murs i prevenir incendis. També es van 
retirar les deixalles dels visitants acumulades durant anys. 

A la zona superior es va retirar la vegetació del voltant i de l’inte- 
rior dels dos aljubs, de la torre superior i del llenç de muralla que 
els tanca i de l’àrea compresa entre les edificacions i el cos principal 
de castell. Ací la neteja va ser més minuciosa per ser la zona més vi- 
sitada i amb més deixalles inorgàniques. El desmalesament de la 



Estructures adossades a la cisterna inferior de la zona nord 

Habitacions soterrades adossades a la muralla superior oest 

porta d’accés al recinte superior va descobrir els basaments de la 
porta i les torres. 

Els treballs feren visibles i més visitables les estructures del con- 
junt i, alhora, protegien el monument en evitar que la vegetació dan- 
yés les malmeses estructures També han evitat el pas dels visitants 
per damunt de la muralla en algun tram. 

Descripció i interpretació de les troballes 

Els treballs de neteja han deixat a la llum un conjunt d’estructures 
adossades a la cisterna inferior de la zona nord-oest. La seua funcio- 
nalitat no està clara però semblen torres defensives de protecció del 
cos principal del castell i, en concret, dels aljubs d’aigua, element im- 
prescindible en una fortalesa en altura com Marinyén. Altres estruc- 
tures aparegudes són dues habitacions soterrades, adossades a la 
muralla i de funcionalitat desconeguda, però potser relacionades 
amb les estructures que envoltaven la torre de l’homenatge. 

Cal destacar l’aparició del basament i de les torres de la porta d’en- 
trada al recinte, completes però enrunades. Són quadrangulars, de 
carreus treballats amb el punxo de quatre puntes, característic dels 
picapedrers dels segles XV i XVI. Sembla ser que s’alçaven resguar- 
dant la porta d’accés, de la qual no es conserva pràcticament res. 



Torres enderrocades de la porta d’entrada al recinte superior 


Els treballs de millora del camí entre el cos principal i la zona 
nord-oest van exhumar fragments ceràmics d’ampli eix cronològic, 
amb material des de l’època romana fins als segles XVI-XVII, al cos- 
tat d’islàmic i baix medieval cristià. La troballa de peces d’època ro- 
mana apunta a l’existència d’una primitiva ocupació. 

També es va localitzar un dineret de bilió baix medieval, en ar- 
gent i coure, encunyat a la seca de València durant el regnat de Jau- 
me I. A l’anvers es llig IACOBUS REX, amb una efígie coronada a 
l’esquerra, i al revers + VALE-NCIE amb branques d’implantació 
mitja-baixa. La moneda té un pes d’l gram, un diàmetre de 17 mm 
i gruix d’ 1 mm. 


Diner de bilió. Regnat de Jaume I 




Fragment de la base d'ataifor islàmic Fragment de la base d'ataifor islàmic 



Fragment d’ansa de càntir medieval cristià Fragment de càntir medieval cristià 



Fragment de cos de càntir islàmic Fragment de l'ansa de pitxer islàmic 

Fotografies cedides pels arqueòlegs Laura Campos i Raül Verdú 

El Pla Director 


L’ajuntament de Benifairó, mitjançant un conveni amb la Man- 
comunitat de la Valldigna, ha encomanat el Pla Director del castell 
de Marinyén a un equip tècnic dirigit per l’arquitecte Joaquim Egea. 
El document permetrà conèixer l’edifici, l’evolució històrica i cons- 
tructiva i en marcarà les bases dels programes d’investigació, pro- 
tecció i difusió. 

Els treballs s’iniciaran amb l’alçament topogràfic i fotomètric, la 
plasmació en suport gràfic a gran escala i l’estudi analític i descrip- 
tiu del castell. A més, es catalogaran els elements arquitectònics i 
artístics i s’estudiaran els materials i tècniques de construcció em- 
prades al llarg dels segles perquè marquen les pautes de les futures 
intervencions de consolidació, restauració i manteniment. 

El pla director abraça un estudi arqueològic del castell i un docu- 
ment guia dels sondeigs i estudis arqueològics a fer perquè qualse- 
vol intervenció ha de ser respectuosa amb les restes actuals. Les línies 
bàsiques d'actuació seran: 

A. - Restauració arquitectònica. 

B. - Documentació històrica i excavacions arqueològiques. 

C. - Restauració ambiental. 

D. - Explotació turístico-cultural. 

Per procedir d una manera funcional i com a actuacions prèvies 
s’ha dividit el recinte, tot segregant-lo en sis parts: 

L- La porta d'accés a l'albacar i a la vila dels voltants. Comprèn el 
recinte murat de l'albacar i l'espai interior. 

2.- El cos principal del castell (al sud-est del monticle). Implica 
les restes de les portes de l'accés, la capella i l’edificació inferior, l'al- 
jub del cos principal, l'espai deambulatori entre les dues anteriors 
edificacions i el mur de recolzada de la capella pel nord-oest. Tam- 
bé afectarà l'arc d'accés al castell per la part nord-oest, les restes de 
l'arrancada de la volta així com a l’espai central i l'escala d'accés a la 
torrassa que s’alça a la part més elevada del recinte. 

-< Muralla de les edificacions del cos superior 


3. - Els dos aljubs de la part superior i la muralla en aquesta zona. 

4. - La muralla del recinte superior i la torrassa principal del con- 
junt, amb les restes de l'escala de comunicació amb el cos principal. 

5. - Les edificacions superiors del penya-segat del nord-oest (so- 
bre la vila de l'albacar.) 

6. - L'espai interior d'aquest nivell. 

L’objectiu és convertir el castell en un referent patrimonial, cul- 
tural i turístic de Benifairó i de la Valldigna. Ara es potencia turís- 
ticament amb la inclusió en la “Ruta dels Monestirs”. El sender 
general té la passada pel monestir de Santa Maria i una branca es 
desvia fins a Benifairó per continuar entre els horts d’atapeïts ta- 
rongers fins al peu de la lloma sobre la qual s’aixeca el castell. 



Senyalització de la senda de pujada al castell 

1. Porta de l’albacar 


2. La vila 


3. Muralla de l’albacar 


4. Tronera 


5. Porta del cos superior 




6. Capella 


7. Edificacions del recinte superior 


Plànol del castell de Marinyén 






13. Torre de l’homenatge 



12. Muralla del recinte superior 





9. Edificacions zona nord-oest 


10. Aljub 


11. Aljub 



8. Aljup inferior 

Les estructures arquitectòniques del castell de Marinyén 


Lalbacar 

Els arqueòlegs M. Gallart i J.M. Martínez García, a qui seguirem 
en aquesta explicació, ens ofereixen una detallada descripció dels 
elements castellològics de Marinyén. 


El conjunt monumental està format per dos recintes emmurallats, 
un situat a la part inferior, lalbacar (de larab al-baqar=t 1 ramat), i 
un superior que alberga el castell i les altres dependències. 



L’entrada a l’albacar s’efectua per una porta de 3,4 m. d’alçària i 
uns 6 m. damplària, emmarcada en la seua part superior per una ar- 
cada de mig punt, de construcció no gaire reeixida. L’obertura era 
de 2,40 x 2,40 m. originàriament, però va ser cegada en part. 

La porta es flanqueja per dues torres defensives, de les quals només 
hi resten els cossos de planta quadrangular. La de ponent, molt més 
enrunada, fa 2,50 m. d’alçària per la cara interna, mentre que la de lle- 
vant assoleix els 3, 40 m. 



Pas de la porta de l’albacar vist des de l’exterior i des de l'interior 


-< Vista general de la porta de l’albacar 

Vista general de la vila 


Les torres quedaven unides per la volta de canó que cobria la part 
interna de la porta i que, alhora, en servia de pas superior. La tècni- 
ca constructiva emprada és l’encofrat de morter, argila i pedres i, 
per les característiques, cal datar-les als voltants del segle XVI, eta- 
pa de la darrer reforma del castell. 

La porta de l’albacar sobri a les runes de la petita vila que servia de 
refugi a les poblacions veïnes, els habitants de les quals hi acudien amb 


els seus ramats i béns més apreciats en cas de perill. Ara només hi res- 
ten entre 10 i 12 casetes, però Roc Chabàs a l’any 1889 en “El Archi- 
vo” diu que hi havia entre 30 i 40 edificacions. 

Les cases de la vila s’aixequen davant de la porta amb una tècnica 
constructiva molt semblant. En general, són habitacles de planta rec- 
tangular, de 4 m. damplària per 7 m. de llargària aproximàdament, 
amb porta d'entrada però sense finestres i coberta a dues aigües. 


-< Vista interior amb les dues torres flanquejant la porta de l’albacar 

Imatge de la vila 


Als murs, resten tàpies de 0,90 a 1,00 m. d'alçària, amb marques dels 
forats de la bastida. El conjunt, com la porta d’entrada, té una cro- 
nologia aproximada del segle XVI. 

El recinte de l’albacar està protegit per una muralla que va des del 
barranc del Raboser fins a la porta d’entrada del recinte superior 


fortificat del castell, tot seguint un traçat ascendent per tal de sal- 
var el desnivell natural de la lloma. La seua longitud és de 243 me- 
tres amb una amplària mitjana sobre un metre, que augmenta en 
alguns llocs del traçat fins el metre i mig, mentre que és impossible 
donar una mida de l’alçària, atés que es troba materialment ende- 
rrocada en gairebé tots els trams. 


La vila 

Cal destacar-hi les troneres, de les quals no sabem el ritme i dis- 
posició per aquesta mateixa circumstància d’enrunament. Al seu 
damunt, es pot distingir les restes d’una canalització que serviria 
amb bastant probabilitat per proveir d’aigua a la vila. 


La tècnica constructiva és la mateixa emprada a la porta de l’al- 
bacar: l’encofrat de morter, argila i pedres, però cal assenyalar que 
a la muralla trobem menys quantitat d’argila. 



Tronera 



Canalització per dur aigua a la vila 


Muralla de l’albacar 



Detall de la muralla de l’albacar 

Portes caigudes del recinte superior 


El recinte fortificat superior 

El primer que troba el visitant és un gran forat ocupant l’espai de 
la porta d’accés a la part superior fortificada. De la porta, gairebé 
enderrocada, només en resta aquest buit, producte de la caiguda 
dels carreus que la formaven. 

Els treballs d’arqueologia i neteja efectuats a finals del 2006 per 
Laura Campos i Raül Verdú van exhumar els basaments de les to- 
rres que protegien la porta d’entrada i també trobaren les torres, com- 


pletes però enrunades al seu costat. Els arqueòlegs indiquen que són 
de forma quadrangular, amb carreus treballats amb el punxo de qua- 
tre puntes, característic dels picapedrers dels segles XV i XVI. 

El recinte està tancat al nord i a l’est per un gran mur sobre el ba- 
rranc del Raboser. Amb una amplària mitjana de 0,90 m., el mur 
està construït amb carreus per les cares interior i exterior i un rebli- 
ment de cudols i morter de calç. Els carreus estan treballats amb 
boca de destral i punter, les ferramentes típiques dels mestres pe- 
drapiquers dels segles XIV i XV. 


Vista del recinte superior 

Només traspassar la porta del recinte trobem la capella, 
una petita construcció de planta rectangular, en cartabó cap 
a l’est, recolzada sobre aquest mur. Al contrari de l’habitual 
al Císter, la planta de la capella no segueix l’orientació est- 
oest, sinó que va del sud-est al nord-oest per adaptar-se al 
relleu de la lloma. Disposava dels objectes religiosos impres- 
cindibles per poder celebrar una missa improvisada. 

Estava coberta per una volta gòtica de creueria, avui dia 
enderrocada, de la qual en resten com a elements destacats 
les mènsules, amb una senzilla decoració geomètrica molt 
acordada a la norma cistercenca, i les arrancades dels arcs. 
La plementeria és va fer a base de morter de calç i rajoles, 
amb una tècnica constructiva que ens recorda la volta de 
carreus del Portal Nou del monestir de Santa Maria de Vall- 
digna, peça edificada durant el mandat de l’abat Arnau de 
Saranyó, al segle XIV. 


La capella: vistes generals i detall de les mènsules i arranes d’arcs 

Nivell inferior 


L’accés a la capella es fa per una porta oberta al mur del sud-oest. 
Té un arc de mig punt amb clau doble, talment com els arcs que de 
la mateixa època, el segle XIV, trobem al monestir. A la part inte- 
rior de la porta i excavats en els carreus de pedra, es poden observar 
els forats on s’ancorava i el que servia per passar el forrellat. La il·lu- 
minació de l’estança s’aconseguia mitjançant les dues finestres que 
miren a llevant, al barranc del Raboser, però cal indicar que la me- 
ridional i més gran sembla ser un balcó matacanat. 


La capella disposa d’un nivell inferior, amb la mateixa planta ge- 
omètrica però un poc més grans en dimensions. El mur que pel nord 
i llevant tanca aquest espai inferior és de carreus mentre que, a la 
part contrària, és la mateixa roca excavada qui fa funció de mur. El 
conjunt està cobert per una volta de canó rebaixada feta amb rajo- 
les, sardinell i morter de calç, i un arrebossat on hom distingeix les 
empremtes de les canyes de la cintra. Es desconeix quina seria la fi- 
nalitat d’aquesta estança. 


-< Vista del mur i nivell inferior i detalls de la porta i finestra de la capella 

Davant del mur sud-oest de la capella i separat per uns metres, hi 
ha un mur de tàpia de 0.60 m. de gruix amb marques d’encofrat ben 
visibles. Els dos murs estarien units en altura per una volta de canó 
d’uns 6 m. de llargària i de la qual encara en resten les arrancades. 

Aquest conjunt de murs i volta formava a la part inferior una me- 
na de corredor que serviria de pas general al recinte. A la part su- 
perior, el pis s’unia al de la volta de creueria de la capella i formaven 
una edificació en altura que, per haver-hi desaparegut completa- 
ment, fa impossible conèixer com seria el seu sostre i si tenia una o 
dues vessants. 

L’historiador F. Garcia- Oliver ens explica que ací, a l’entrada de 
la fortalesa, era on els defensors situaven les primeres armes -llan- 
ces, pavesos, glavis i dards- uns mitjans defensius i d’atac que duien 
els blasons dels abats que les havien manades construir. Al porxo es 
guardaria gran part de l’arsenal i a les sales del pis superior hi havia 
tres bombardes petites, altres cinc grans i el caixó de la pólvora. 

L’arsenal del castell s’actualitzava constantment per tal d’adequar- 
lo a les noves tecnologies nascudes al final de l’edat mitjana. Així, 
l’historiador esmenta un protocol del notari Pere Masó on es deta- 
lla que el 15 de novembre del 1462 es compren 3 arroves i 4 lliures 
de pólvora per 200 sous que es guarden en dues pells i el dia 19 del 
mateix mes es paguen 500 passadors amb el seu caixó per 330 sous 
i uns altres 165 sous per 1.000 de matzem. 

Eixe mateix cap d’any el pintor Joan Guillem cobrava 169 sous i 
6 diners per pintar les armes de l’abat Joan d’Aragó en sis rodelles, 
una adarga i divuit pavesos i el 22 de gener s’adquireixen vuit ba- 
llestes, cinc de fusta i tres d’acer, amb tres martinets per un preu de 
352 sous i el dia 2 de juny de l’any 1463 es compraren 30 lliures més 
de pólvora per a bombardes. 

La sala de l’abat es trobava també en aquesta part del castell. Es 
una estança que mai no va ser usada pel seu destinatari i els resi- 
dents l’aprofitaran com a magatzem de queviures, principalment 
de farina i forment. 


-< Cos superior del castell 



Detall de l’arrancada de la volta que uniria els dos murs 



Mur de tapial davant la capella 

La presó se situava davall. És una estança tancada, obscura perquè 
no té cap badall per a l’entrada de la llum i on es custodiaven els vas- 
salls convictes dels delictes més greus contra la senyoria. No era gens 
estrany que les confessions de l’autoria dels crims s’aconseguiren a la 
cambra del turment, el lloc on els declarats culpables esperaven 
l’hora del compliment de la sentència. Els cristians gaudien del pri- 
vilegi de poder escoltar la seua darrera missa a la capella gòtica. 

El mur nord, on hem dit que es recolza la capella, continua des- 
prés en direcció nord-oest uns 8,5 m. i acaba a l'arrancada dun arc 
que venia a morir a l'altra banda, sobre la roca rebaixada de la pen- 
ya. En l’estanca s’aprecia les restes d’una cala indiscriminada, segu- 
rament a la recerca d’hipotètics tresors. 


Unes mènsules ben treballades en pedra calcària ens informen de 
la possible existència d’un entaulat de fusta atès la poca alçada res- 
pecte de la roca base del terreny. En aquesta zona, i obert en el mur 
de carreus, trobem un desaigüe de 46 cm. d'amplària, una circums- 
tància que ens fa pensar que aquest espai, llevat de l'entaulat de fus- 
ta, no estava cobert. 

L’arrancada de l'arc, que hem esmentat tanca aquest mur, està se- 
parada uns 3,53 m. d’una altra arrancada. Aquest espai estaria amb 
bastant seguretat cobert per una volta de canó apuntada i serviria 
tant d’accés al castell des de la zona nord i oest de la lloma com de 
rematada del mur, un acabament obligat pel cingle que sobre al ba- 
rranc del Raboser. 



Mènsules que suportarien un entaulat de fusta 

Restes de l’arc de la porta Vista general del mur del cos principal 

Des d’aquest punt i mitjançant una senda estreta bastant perillo- 
sa per donar al barranc, podem accedir al conjunt d’edificacions 
bastides a la part nord-oest de la fortalesa. Totalment enderroca- 
des, hi resten quatre estructures que tenen llurs cantonades, portes 
i finestres rectangulars construïdes amb carreus, molt bastament 
treballats, mentre els murs són de maçoneria i tàpia, amb unes mi- 
des de caixes sobre el metre i mig. Els arqueòlegs Gallart i Martí- 
nez daten aquestes construccions en el segle XVI. 

Els treballs d’arqueologia i neteja del castell efectuats per Campos i 
Verdú a finals de l’any 2006, i ja esmentats, descobriren en aquesta 


zona restes anteriorment ocultes per l’espessa vegetació. Els arqueò- 
legs en el seu informe oficial ens indiquen que són estructures ados- 
sades a l’aljub inferior, amb una funcionalitat no gens clara, però que 
semblen ser torres defensives per a protegir el cos principal del cas- 
tell i, més en concret, el proveïment d’aigua element que esdevé im- 
prescindible en una fortalesa en altura. 

En aquesta zona els arqueòlegs han trobat dues habitacions sote- 
rrades, adossades a la muralla superior sud-oest. Tenen funcionali- 
tat desconeguda i possiblement guarden relació amb el conjunt 
d’estructures existents al voltant de la torre de l’homenatge. 



Porta d’entrada de l’edifici de la zona nord-oest 


Edificacions de la zona nord-oest 

Si seguim el mur defensiu de migdia arribem a la part més alta 
del turó, ocupada per les restes de la torre de l’homenatge. L’estat 
de conservació és dolent, car només hi ha en peu uns petits trossos 
dels llenços dels murs i un de més gran que allotja la porta, amb arc 
de mig punt i construïda amb la mateixa tècnica de la capella. 


Edifici de la zona nord-oest i detalls de la finestra 


Muralla defensiva de la zona superior del castell. Al fons, Simat i Benifairó 


Des d’aquesta porta i per una escala feta dencofrat de pedres i 
morter de calç, avui dia pràcticament desapareguda, es baixava a 
la part superior de l'aljub ubicat en aquesta zona, però amb tota 
seguretat també connectava amb l’habitacle que ja hem dit se si- 
tuava dalt de la capella. 


73 





■^imm 





|M|J 




mÈmm 






K * Lw t i 



iff&f m)8& ■ [ ' yV 

tU S. fírftïí^ i'tji'^Sï 












íàWàivt' 1 ; 6 urtv “illP 

f .' W’íPto| 






^4j!ï| 


? W ■í%Lfí^^nSÈ‘ 



fe^lifErsx 





!ra*WiS 






^W>^5&Jfc uA 

‘^Vrl'v /aï ',4 j 






$ , jSÈSíw^ív 







Torre de l’homenatge 


La torre de l’homenatge és una talaia impressionant sobre una 
gran part de la Valldigna i, de la torre estant, no és gens difícil volar 
amb les ales de la imaginació fins a segles, costums i vivències pas- 
sats i albirar a la llunyania, mentre tanques els ulls, les petites alque- 
ries i llurs minarets enmig del verd de l’atapeïda horta, el riu Vaca 
serpentejant a la planura de la vall i, a les ribes del corrent d’aigua, 
els molins fariners de la senyoria. 


-< Torre de l’homenatge vista des de l’aljub 



Porta de la torre de l’homenatge 


De nou, és F. Garcia- Oliver qui ens recupera les impressions de 
fra Lluc Castrellenes, el procurador de l’abat Roderic de Borja, “el 
gran absent”, que així nomena l’historiador a qui seria Papa de Ro- 
ma. I diu fra Lluc que en pujar “a la més alta torre del castell, de la 
qual mirava e podia veure e veia tot lo dit castell, e mas avant tota la 
vall e lochs de aquella, dient lavós e confessant tenir la vàcua possessió 
del dit castell, e axí mateix tota la vall e lochs de aquella 

La vessant sud d’aquesta zona està protegida per un mur defensiu 
que, a diferència del de llevant, no està construït amb carreus sinó 
a base de pedres sense treballar i collades amb morter. 

Estructures importants dins dels elements castellològics de Ma- 
rinyén són les cisternes o aljubs, de les qual n'hi ha localitzades tres 
dins del recinte superior, una a la part est del turó i les altres dues a 
la zona nord-oest. 


L’aljub de la part est s’ubica enfront de la capella i separat de la 
mateixa pel corredor que hem esmentat faria d’entrada general al 
recinte. La forma és d’un paral·lepípede irregular de 2,80 m. dam- 
plària a la part més estreta i de 3.20 m. a la part més ampla per 9,50 
m. de llargària. Els murs són dencofrat a base de morter de calç i 
pedres, presenten incisions en ziga-zaga, tècnica musulmana que 
afavoreix la unió de l'arrebossat pintat a la mangra i una volta de ca- 
nó feta de rajola, però avui dia completament enderrocada. 

Aljub de la part est, davant la capella 


-< Detalls de la porta de la torre de l'homenatge 

Els altres dos aljubs estan situats a la part nord-oest de la lloma, a 
diferent nivell, però comunicats de manera que el superior, de plan- 
ta quadrangular, li trascola l’aigua sobrant a l’inferior que, de for- 
ma rectangular i més gran, arreplega també l’aigua de pluja i la 
provinent d’una petita font que hi brolla. Els dos presenten les in- 
cisions en ziga-zaga ja esmentades al primer aljub. 

En casos d’extrem perill el castell és un refugi segur per als mon- 
jos i pobladors i el darrer recurs per a protegir-se contra els enemics, 
siguen les hosts castellanes, els agermanats o els pirates barbarescs. 
Una missió que la pot dur a cap mentre es mantinguen en bones 
condicions les construccions i la fortalesa, tinga armes per a repel·lir 
els atacs externs i estiga proveïda de queviures i d’aigua. 

El manteniment del castell és una obligació de sa senyoria, amo i 
senyor de la Valldigna, però l’abat implica sempre els vassalls musul- 
mans apel·lant el manament o sofres i, a més dels treballs mal pagats, 
aquests es veuen obligats a pujar-hi feixos de llenya, queviures i càn- 
ters d’aigua amb els seus animals de càrrega. 

La custòdia i guarda del castell quedava encomanada a un alcaid, 
generalment un home experimentat en la guerra, que hi puja a viu- 
re acompanyat de la seua família i un gos per tal de no notar tant la 
solitud. De vegades, l’abat nomena algun monjo. A més de pagar-li 
la soldada, com a complement i al·licient per la tasca, se li conce- 
deixen els 80 sous obtinguts de l’arrendament dels garrofers plan- 
tats al voltant del castell. 

L’alcaid governa el castell, però el seu poder és delegat de l’abat i 
no pot deixar entrar a ningú a la fortalesa sense la seua ordre o la del 
prior, ni tan sols als oficials del senyoriu ni menys encara als del rei. 

Tot això ens ho narra Ferran Garcia- Oliver i també com en una 
ocasió és el mateix lloctinent de justícia qui troba barrat el pas en 
ser rebut amb “ unes bones cantalades ”. Només després de mostrar el 
bastó “/ perquè era una persona coneguda ’ aconsegueix que l’alcaid 
el deixe passar. I poc després un enviat del batle general veu com 
l’alcaid Jordà li impedeix l’entrada al recinte. 


-< Aljub inferior de la zona nord-oest 



Aljub superior de la zona nord-oest 

